子由新修汝州龍興寺吳畫壁
作者：蘇軾
朝代：宋

paragraphs: 丹青久衰工不藝，人物尤難到今世。
每摹市井作公卿，畫手懸知是徒隸。
吳生已與不傳死，那復典刑留近歲。
人間幾處變西方，盡作波濤翻海勢。
細觀手面分轉側，妙算毫釐得天契。
始知真放本精微，不比狂花生客慧。
似聞遺墨留汝海，古壁蝸涎可垂涕。
力捐金帛扶棟宇，錯落浮雲卷新霽。
使君坐嘯清夢餘，幾疊衣紋數衿袂。
他年弔古知有人，姓名聊記東坡弟。